Dansk Folkepartis spidskandidat ved regionsrådsvalget i Region Hovedstaden, Henrik Thorup, har fået skægget i postkassen med sit forslag om et forbud mod religiøst betingede skæg blandt læger.

Thorup, der er gift med DF's tidligere formand Pia Kjærsgaard, laver i hvert fald noget af en kovending på emnet.

»Debatten er kommet helt ud af proportioner. Helt ærligt, så fik jeg nok ikke formuleret mig for fikst. Jeg orker ikke helt at fortsætte den debat. Derfor dropper jeg nu forbudstanken,« siger Henrik Thorup til TV 2.

Så I går ikke længere ind for et forbud mod religiøst betingede skæg blandt læger?

»Nej, det gør vi ikke. Jeg mener stadig, at det er en uskik og noget, som kan skabe utryghed,« siger Henrik Thorup til tv-stationen.

Og så er den ged ellers barberet, selv om Thorup altså fortsat kalder »det store skæg« en uskik.

Torsdag fik Thorup fuld opbakning til sit forslag fra partiets ledelse på Christiansborg.

Thorup afviser dog, at han er blevet sat på plads af ledelsen. Og det er heller ikke på grund af mediepresset, at der er kommet en kovending, siger han.

»Det er en beslutning, jeg selv er kommet frem til, fordi debatten er blæst helt ud af proportioner. Jeg kom nok til at gå for langt. Det var ikke tanken,« siger Thorup til TV2.

Torsdag sagde han følgende til Berlingske om en oplevelse, som havde chokeret ham:

»Du kan tage en tur ned på Gentofte akutmodtagelse, så vil du møde én, jeg ved ikke, om han er iraner, iraker, islamist eller muslim, men han har i hvert fald et kæmpestort sort skæg, og det mener jeg ikke hører hjemme på et dansk hospital.«

»Du ser ikke danske læger med kæmpe fuldskæg, det gør du ikke. Jeg har ikke noget imod manden, men jeg synes stadig ikke, at et skæg af den størrelse hører hjemme på et hospital.«

»Alle andre løber rundt med hovedbeklædning og alt muligt, når de behandler.«

Der er valg til kommuner og regioner 21. november.

/ritzau/